La Llei 62/2003, de 30 de desembre, de mesures fiscals, administratives i de l'ordre social, incideix en la regulació de caixes d'estalvis en la mesura que l'article 101 ha introduït un nou criteri sobre la distribució de les places de consellers/es generals dels sectors d'impositors i corporacions locals entre els territoris de les diverses comunitats autònomes, i ha modificat la regulació que la Llei 26/2003, de 17 de juliol, de modificació de la Llei 24/1988, de 28 de juliol, del mercat de valors, va fer de les comissions d'inversions i retribucions.
Consegüentment, aquests canvis normatius determinen la necessitat de fer les adaptacions pertinents en la regulació del Decret 190/1989, d'1 d'agost, d'aprovació de les Normes reguladores dels procediments de designació dels membres dels òrgans de govern de les caixes d'estalvis i de la convocatòria i el funcionament d'aquests.
D'altra banda, s'introdueix en aquest Decret una disposició transitòria que, en coherència amb el que preveu la disposició transitòria quarta de l'esmentada Llei 62/2003, preveu les regles per al supòsit que s'hagi de procedir a la redistribució de places de consellers/es generals i a la vegada assegurar el compliment del principi de renovació per meitats de les assemblees generals.
Per tant, d'acord amb el dictamen de la Comissió Jurídica Assessora, a proposta del conseller d'Economia i Finances, i amb la deliberació prèvia del Govern,
Modificació del Decret 190/1989, d'1 d'agost, d'aprovació de les Normes reguladores dels procediments de designació dels membres dels òrgans de govern de les caixes d'estalvis i de la convocatòria i el funcionament d'aquests.
1.1 Es modifiquen els apartats 1, 3, 4, 5 i 7 de l'article 7 del Decret 190/1989, introduït pel Decret 266/2003, de 4 de novembre, que resten redactats de la manera següent:
"7.1 Independentment de les comissions creades d'acord amb les previsions de l'article 34 del Decret legislatiu 1/1994, de 6 d'abril, els estatuts de les entitats han de preveure l'existència en el si del consell d'administració d'una comissió d'inversions de caràcter no executiu.
La comissió d'inversions té la funció d'informar el consell d'administració o la comissió executiva d'aquelles inversions o desinversions que tinguin un caràcter estratègic i estable, tant quan siguin fetes directament per l'entitat com quan ho siguin a través de les seves entitats dependents, i també ha d'informar sobre la viabilitat financera de les esmentades inversions i de la seva adequació als pressupostos i plans estratègics de l'entitat.
Així mateix lliura un informe anual sobre les inversions d'aquesta naturalesa efectuades durant l'exercici."
"7.3 Les inversions i desinversions a considerar per la comissió són les que impliquen que la participació total de la caixa franquegi el límit del 3% dels recursos propis computables.
En cas contrari s'entén que les inversions o desinversions no tenen un caràcter estratègic per a l'entitat.
Quan l'entitat hagi franquejat el límit del 3% esmentat, el consell d'administració pot efectuar, sense haver-les de sotmetre a la comissió, aquelles inversions o desinversions que es trobin compreses dintre de la banda de fluctuació, en més o en menys, que en relació amb el referit percentatge hagi determinat la pròpia comissió."
"7.4 La comissió d'inversions de les caixes d'estalvis està formada per tres membres.
Dos són nomenats d'entre els seus membres pel consell d'administració, que pot delegar aquesta funció en la comissió executiva, tenint en compte la seva capacitat tècnica i experiència professional.
"7.5 Els dictàmens i informes de la comissió s'adopten per acord favorable de la majoria dels assistents amb dret de vot.
"7.7 El règim de convocatòria de la comissió d'inversions s'ha d'establir en els estatuts de les entitats o en el seu reglament intern."
1.2 Es modifiquen els apartats 1, 2, 3 i 5 de l'article 8 del Decret 190/1989, d'1 d'agost, introduït pel Decret 266/2003, de 4 de novembre, que resten redactats de la manera següent:
"8.1 Independentment de les comissions creades d'acord amb les previsions de l'article 34 del Decret legislatiu 1/1994, de 6 d'abril, els estatuts de les entitats han de preveure l'existència en el si del consell d'administració d'una comissió de retribucions de caràcter no executiu.
La comissió de retribucions té la funció d'informar el consell d'administració o la comissió executiva sobre la política general de retribucions i incentius per als membres del consell d'administració de la caixa i per al personal directiu."
"8.2 La comissió de retribucions està formada per tres membres.
Dos vocals nomenats pel consell d'administració o per la comissió executiva, per delegació d'aquell.
"8.3 Els informes de la comissió s'adopten per acord favorable de la majoria dels assistents amb dret de vot.
"8.5 El règim de convocatòria de la comissió de retribucions s'ha d'establir en els estatuts de les entitats o en el seu reglament intern."
Modificació de les Normes reguladores dels procediments de designació, convocatòria i funcionament dels òrgans de govern de les caixes d'estalvis, que estableix el Decret 190/1989, d'1 d'agost.
2.1 Es modifica l'article 3 de les Normes reguladores dels procediments de designació, convocatòria i funcionament dels òrgans de govern de les caixes d'estalvis, que estableix el Decret 190/1989, en la redacció que en dóna el Decret 308/1997, de 3 de desembre, que resta redactat de la manera següent:
"Les caixes que tinguin obertes sucursals en altres comunitats autònomes han d'atribuir a les corporacions locals de cada comunitat un nombre de consellers/es generals proporcional a la xifra de dipòsits domiciliats a cada comunitat.
A aquests efectes s'han d'assignar als territoris de les altres comunitats autònomes tants consellers/es generals com enters resultin de dividir la seva quota de dipòsits pel quocient entre el total de quotes i el nombre de consellers/es generals del sector."
2.2 Es modifica l'apartat 1 de l'article 10, de les Normes reguladores dels procediments de designació dels membres dels òrgans de govern de les caixes d'estalvis i de la convocatòria i el funcionament d'aquests, que estableix el Decret 190/1989, que resta redactat de la manera següent:
"10.1 La distribució de les places de consellers/es generals entre els territoris de les diverses comunitats autònomes es farà segons la regla de l'article 3."
2.3 Es modifica l'apartat 3 de l'article 15 de les Normes reguladores dels procediments de designació, convocatòria i funcionament dels òrgans de govern de les caixes d'estalvis, que estableix el Decret 190/1989, en la redacció que en dóna el Decret 266/2003, de 4 de novembre, que resta redactat de la manera següent:
"15.3 Un cop realitzat el sorteig, el/la director/a general de l'entitat o persona en qui delegui comprovarà que els/les compromissaris/àries reuneixen les condicions legals; i, si no fos així, s'haurà de repetir el sorteig, llevat que els estatuts, el reglament o el procediment de sorteig estableixin un mecanisme per a la substitució d'aquells que no poden tenir aquella condició, respectant el caràcter aleatori de l'elecció.
S'ha de donar compte d'aquestes incidències a la comissió de control."
Per a l'aplicació de les previsions de la disposició transitòria quarta de la Llei 62/2003, de 30 de desembre, en el termini que s'hi preveu, s'ha de procedir d'acord amb les regles que s'indiquen a continuació.
Quan la distribució de llocs en els estatuts o reglaments difereixi de l'anterior com a resultat de la seva adaptació a la nova normativa, aquelles persones que ocupen una plaça a extingir, mantindran el càrrec fins a la renovació que els corresponia en iniciar el seu mandat.
Respecte a les comunitats autònomes que ja gaudeixen d'alguna representació pel grup d'impositors o de corporacions locals i els correspongui incrementar-la, caldrà incorporar a l'assemblea de la caixa els suplents necessaris dels respectius grups que haguessin estat designats en aquella comunitat en les dues darreres renovacions, encara que no coincideixin en origen amb les noves circumscripcions o corporacions locals incorporades en aquell territori.
Si no hi ha suplents designats en nombre suficient, les places queden vacants fins a la renovació que els correspongui.
Les places de conseller/a general que s'assignin de nou a altres territoris han de mantenir, en qualsevol cas, la mateixa data de venciment de mandat que les que són a extingir en virtut de la reassignació efectuada.
Durant el període transitori el nombre de membres de l'assemblea pot excedir, en aplicació d'aquesta transitòria, del nombre previst estatutàriament.
Tanmateix, aquest increment no altera el percentatge assignat o que en resulta estatutàriament per a cada grup a altres efectes.